Kabaka wa Buganda: Kabaka ky’ekitiibwa ekiyitibwa omukulembeze ow'oku ntikko mu Bwakabaka bwa Buganda. Okusinziira ku nnono za Buganda, Obwakabaka bukulemberwa Bakabaka babiri: Kabaka ow’ebyomwoyo ne Kabaka ow'ebyensi. Oweebyomwoyo akiikirirwa eŋŋoma z’Obwakabaka eziyitibwa Mujaguzo. Ng'abakulembeze ab'ensikirano abalala, alina olubiri, abakungu b'Obwakabaka, abaweereza n'abakuumi b'olubiri abayitibwa abambowa. Omulangira anaafuuka Kabaka oba anaalya eŋŋoma alina okubaako emikolo egy'ennono gy'akola ku ŋŋoma Mujaguzo nga tannafuuka Kabaka wa Buganda. Omulangira oba Omumbejja w'Obwakabaka bw'azaalibwa, eŋŋoma z'Obwakabaka zikubwa eri abo abalonde okuva mu kika ekivunaanyizibwa, ng'akabonero okutegeeza Obuganda nti Omulangira oba Omumbejja azaaliddwa. Era eŋŋoma zino zivuga singa Kabaka abeera akisizza omukono ng’akabonero ak'okumubika mu butongole. Okusinziira ku Buwangwa bw'Abaganda, Kabaka tafa wabula aggya omukono mu ngabo. Mu Masiro ga Bassekabaka ba Buganda nga ag'e Kasubi oba ag'e Wamala, omuntu bakoma kumulaga mulyango ogugayingira; awo tasukkawo kubanga kya muzizo okusukkawo okweyongera munda. Ennonda ya Kabaka: Mu Buganda temuli nkola ya kugamba nti omuntu azaalibwa nga y’alina okulya eŋŋoma. Kiri nti buli mulangira atwalibwa mu ngeri ya kyenkanyi okutuusa ekiseera eky'okutikkira Kabaka omuggya nga kituuse olwo nga Kabaka abaddeko akisizza omukono. Wabula mu kiseera nga Kabaka akyalamula Obuganda, akakiiko k'abantu abalonde kabeerawo nga keetegereza n'okwekenneenya enneeyisa y'abalangira ababaawo mu kiseera ekyo. Mu mbeera eyo, Kabaka asinziira ku magezi g'akakiiko ako n'alonda omulangira anaamuddira mu bigere. Ku mukolo ogutegekebwa mu kyama, omulangira omulonde akwasibwa akabugo nga kamuweebwa akulira akakiiko ako akeekenneenyi. Erinnya ly'omulangira oyo alondeddwa likuumibwa nga lya kyama okutuusa Kabaka aba aliko ng'akisizza omukono. Kabaka bw'akisa omukono, abalangira n'abambejja bayitibwa okukuba eriiso evvannyuma ku njole ya Kabaka era wano omulangira omulonde w'akwatira akabugo kali akaamuweebwa n'akassa ku njole eyo, ng’akabonero ak'okweyoleka nti ye Kabaka addako. Mu nnono z'Abaganda, omwana yeddira kika kya kitaawe amuzaala. Kyokka ate bwe kituuka ku Kabaka, waliwo ekiwanuuzibwa nti ye atwala muziro gwa nnyina. Kino si kituufu kubanga Kabaka aba n'ekika kye ekiyitibwa "Olulyo Olulangira" era n'abasajja abakivaamu bayitibwa abalangira olwo abakazi ne bayitibwa abambejja. Okutabulwa ku nsonga eno kwava ku mbeera nti okwawukanako n’ebika by’Abaganda ebirala bye tulaba nga buli kimu kirina akabbiro, ekika ky’Olulyo Olulangira tekikalina. Kyokka kisaanye kitegeerwe nti akabbiro si ke kamu n’ekika era bisaanye byawulwe. Akabbiro kabeera kabonero bubonero kyokka ekika kyo kiba kirala, nga kyoleka ensibuko y'obuzaale bw'omuntu okuyita mu lubu lwa kitaawe, okuviira ddala ku Kabaka Kintu. Omulangira omukulu owa Kabaka mu buwangwa ayitibwa Kiweewa era ono takkirizibwa kufuuka Kabaka. Kino kyategekebwa kityo okumutaasa okutemulwa n'ekigendererwa eky'okufuuka Kabaka. Kyokka era Kiweewa aweebwa obuvunaanyizibwa obw'enjawulo obw'okutuukiriza mu Lulyo Olulangira mu Bwakabaka. Eno era y'ensonga lwaki anaalya eŋŋoma asigala nga wa kyama.